НАМАЛЕНАТА ФИЗИЧЕСКА АКТИВНОСТ КАТО ФАКТОР, ДОПРИНАСЯЩ ЗА МУСКУЛНО-СКЕЛЕТНИТЕ НАРУШЕНИЯ ПРИ РАБОТЕЩИ В СФЕРАТА НА ОБРАЗОВАНИЕТО
Силвия Филкова, Николай Недев, Йордан Георгиев, Антоанета Цветкова
Медицински колеж, Медицински университет – Варна
Мускулно-скелетните нарушения, свързани с работата на бюро, са често срещан професионален риск. Характерът на работата изисква повтарящо се движение на ръцете, докато се възприемат неудобни статични положения на тялото. В резултат се изграждат неправилни двигателни модели, които водят до повишено натоварване на ставите и напрежение в мускулите, а оттам до мускулен дисбаланс. При намалена физическа активност, произтичаща от съвременният начин на живот и в условията на пандемия съществува основателен риск от мускулно-скелетните нарушения. Те от своя страна водят до намалена трудоспособност, отсъствия по болест и икономически загуби. Ето защо е необходимо да се установят всички фактори, които допринасят за възникване на мускулно-скелетните нарушения и да се предложат стратегии за превенция и профилактика с акцент върху физическата активност.

Musculoskeletal disorders associated with desk work are a common occupational hazard. The nature of the work requires repetitive hand movements while occupying awkward static body positions. As a result, incorrect movement patterns are created, leading to increased stress on joints and muscle tension, and hence muscle imbalance. With reduced physical activity as a result of the modern lifestyle and in the conditions of a pandemic, the risk of diseases of the musculoskeletal system increases. These, in turn, lead to reduced work capacity, sickness absences and economic losses. Therefore, it is necessary to identify all the factors that contribute to the occurrence of musculoskeletal disorders and to propose prevention strategies with an emphasis on physical activity. 

ВЪВЕДЕНИЕ

Мускулно-скелетните нарушения (МСН) представляват основен професионален здравен проблем при работещото население, който значително влияе върху качеството на живот на служителите (25). МСН се проявяват като локализирана болка или функционални затруднения в една или повече анатомични области, като шиен, гръден или поясен дял на гръбначния стълб, раменен пояс, горен или долен крайник. Намаляват работоспособността и водят до необходимост от лечение (отпуск или болничен). Това причинява значителни икономически разходи необходими за възстановяване, лечение и компенсациите за пропуснати доходи  (10, 16). МСН трябва да се предотвратят не само заради медицинските последствия и икономически загуби до които водят. Въпреки, че разпространението на МСН варира в зависимост от географския регион и прилаганите методи на оценка, в различни епидемиологични проучвания е установено разпространение от 30% (23). В научните проучвания се установява връзка между МСН и физическа активност (ФА) и заседналото физическо поведение (ЗФП). Извършването на упражнения или ФА намалява болката и увреждането, свързани с МСН (1-5, 14), като същевременно ограничава увеличаването на риска от заболеваемост и смъртност (12). Физическите упражнения се препоръчват широко и могат да бъдат предложени, като вторична превенция на тези нарушения (22). Поради установяването на ниски нива на ФА и повишаващи се периоди на ЗФП възниква необходимост да се предприемат мерки. Въпреки многобройните препоръки в световен план по отношение на подобряването на ФА и намаляване на периодите на ЗФП не се постига задоволителен резултат. През 2018 година Световната здравна асамблея (СЗА) одобри нов Глобален план за действие относно ФА (GAPPA) 2018–2030 (34) и прие нова доброволна глобална цел за намаляване на глобалните нива на физическа неактивност при възрастни и юноши с 15% до 2030 година. Като част от Резолюцията на СЗА (WHA71.6), държавите-членки поискаха СЗО да актуализира Глобалните препоръки от 2010 година относно ФА за здравето (33). Според актуализираните насоки по отношение на ФА и ЗФП на СЗО от 2020г. за всяка група от населението се препоръчва извършването на каквато и да е ФА пред липсата на движение. Събраните доказателства от научни проучвания потвърждават значението на участието в редовна ФА за постигане на ползи за здравето при всички възрасти и способности. Наред с това се подкрепят ключови послания, че дори малка ФА е по-добре от никаква, като повече е по-добре за оптимални здравни резултати. По-конкретно, доказателствата потвърждават, че всички възрастни трябва да извършват редовна ФА и трябва да се стремят да постигнат поне 150 минути аеробна ФА с умерена интензивност или 75 минути аеробна ФА с висока интензивност на седмица или някаква еквивалентна комбинация от умерена интензивност и енергична - интензивна аеробна ФА (11).
Хората трябва да започнат с малки количества ФА и постепенно да увеличават честотата, интензивността и продължителността с течение на времето. Тези препоръки трябва да се изпълняват, защото ползите от извършването на ФА и ограничаването на ЗФП надвишават потенциалните вреди. Всички потенциални вреди могат да бъдат управлявани, чрез постепенно увеличаване на количеството и интензивността на ФА. Актуализираните насоки на СЗО от 2020 година относно ФА и ЗФП предоставят ясни, основани на доказателства препоръки за това колко ФА осигурява ползи за здравето на различните групи от населението и за потенциалните рискове от ЗФП. Тези насоки трябва да се използват за информиране на глобални, регионални и национални политически действия и инвестиции, както и за насочване и укрепване на националните системи за наблюдение на здравното поведение, които проследяват напредъка към национални и глобални цели (11).
С оглед на гореизложеното си поставихме за цел да анализираме значими фактори, които допринасят за възникване на мускулно-скелетните нарушения и да се предложим стратегии за превенция и профилактика с акцент върху физическата активност и заседналото физическо поведение.
МЕТОДИ
За постигане на поставената цел са поставени следните задачи:
•	да се изяснят ползите и вредите от подобряването на ФА и намаляване на периодите на ЗФП;
•	да се установят факторите, които допринасят за възникване на мускулно-скелетните нарушения МСН;
•	да се обсъдят стратегии за превенция и профилактика на МСН с акцент върху физическата активност и ЗФП
Прегледът е насочен към анализ на научни статии, публикувани през последната година по посочените ключови думи.
Обект на изследване са пълнотекстови статии, аналитични изследвания и литературни прегледи, публикувани през последните години. Критериите за включване, които ръководеха подбора на творбите, са видът изследване: аналитични проучвания, оригинални статии и литературни прегледи.
РЕЗУЛТАТИ
Анализът на достъпните пълнотекстови статии, аналитични изследвания и литературни прегледи, отговарящи на методите за включване в проучването и за решението на поставените задачи показва следните резултати:
Ползите и вредите от подобряването на ФА и намаляване на периодите на ЗФП;
Според Световната здравна организация ползи от ФА и намаляване на ЗФП за здравето и подобряване качеството на живот ще имаме, ако поддържаме препоръчителните норми за съответната възрастова група. За възрастни на възраст 18 - 64 години те са:
· 150 - 300 минути аеробна физическа активност с умерена интензивност; 
· 75 - 150 минути аеробна физическа активност с висока интензивност или еквивалентна комбинация от активност с умерен и висок интензитет през цялата седмица;
· извършване на дейности за укрепване на мускулите с умерена или по-голяма интензивност, които включват всички основни мускулни групи два или повече дни в седмицата; 
· аеробната физическа активност с умерена интензивност повече от 300 минути или да се прави повече от 150 минути аеробна физическа активност с висока интензивност, или еквивалентна комбинация от активност с умерена и висока интензивност през цялата седмица; 
· да се ограничи времето, прекарано в заседнал живот, това време да се замени с физическа активност с всякакъв интензитет (включително лека интензивност); 
· за намаляване на вредните ефекти от високите нива на заседнало поведение върху здравето – всички възрастни трябва да се стремят да правят повече от препоръчаните нива на физическа активност с умерен до висок интензитет.
Редовната ФА допринася за подобряване: на мускулната и кардиореспираторната форма; подобрява костното и функционално здраве; намаляват риска от хипертония, коронарна болест на сърцето, инсулт, диабет, различни видове рак (включително рак на гърдата и рак на дебелото черво) и депресия; намаляват риска от падане, както и фрактури на бедрената кост или прешлени и помагат за поддържане на здравословно телесно тегло.
Стилът на живот става все по-заседнал поради използването на моторизиран транспорт и увеличеното използване на екрани за работа, образование и отдих. По данни от различни проучвания средната дневна продължителност на заседялото поведение варира между 7 и 8 часа дневно сред възрастното население на развитите и развиващите се страни.  Заседналият начин на живот влияе върху човешкия организъм, чрез различни механизми - има широкообхватни неблагоприятни въздействия върху човешкото тяло, включително повишена смъртност от сърдечно-съдови заболявания, риск от метаболитни нарушения, като захарен диабет, хипертония; мускулно-скелетни нарушения, като артралгия и остеопороза и др. Намаляването и липсата на физическа активност оказват отрицателно въздействие върху здравните системи, околната среда, икономическото развитие, благосъстоянието на общността и качеството на живот. Следователно намаляването на ЗФП и увеличаването на физическата активност са важни за насърчаване на общественото здраве.
Фактори, които допринасят за възникване на мускулно-скелетните нарушения МСН.
Някои от най-разпространените модифицируеми рискови фактори допринасящи за възникване на МСН влияят и върху намалена ФА и ЗФП: 
· Индивидуалните фактори, като възраст, нездравословна диета, статична работна поза, повтарящи се биомеханични ограничения, утежнени от стрес, психо-социални фактори и специфична организация на работата (6, 19, 21, 29, 30).
· Факторите на околната среда включват задръствания, замърсяване на въздуха, недостиг на паркове или пешеходни алеи, недостатъчно пространства за упражнения и спортни или развлекателни съоръжения (32);
· Професионални фактори: увеличеното професионално ЗФП, като работа в офиса чрез използването на електронни устройства в това число мобилен телефон водят до все по-заседналия начин на живот  (13). 

Стратегиите за превенция и профилактика на МСН с акцент върху ФА и ЗФП. 
Съществува спешна необходимост от увеличаване на приоритета и инвестициите, насочени към услуги за насърчаване на физическата активност, както в рамките на здравеопазването, така и в други ключови сектори (11). За да се увеличи физическата активност държавните институции и общностите трябва да предприемат действия, за да осигурят повече възможности да бъдат активни, за да увеличат физическата активност. Това изисква колективни усилия, както на национално, така и на местно ниво, в различни сектори за прилагане на политика и решения, подходящи за културната и социална среда на страната, за насърчаване, активиране и насърчаване на физическата активност. 
Политиките за увеличаване на физическата активност трябва да целят насърчаване на:
· ходенето, колоезденето и другите форми на активен немоторизиран транспорт да са достъпни и безопасни за всички;
· политиките в областта на труда и работното място да насърчават ходене пеш до работното място и възможностите за физическа активност през работния ден;
· грижите за децата, училищата и висшите учебни заведения да осигуряват подкрепящи и безопасни пространства и съоръжения за всички учащи, за да прекарват свободното си време активно;
· началните и средните училища да осигуряват качествено физическо възпитание, което подкрепя децата да развият модели на поведение, които ще ги поддържат физически активни през целия им живот; 
· базираните в общността и училищните спортни програми да предоставят подходящи възможности за всички възрасти и способности;
· съоръженията за спорт и отдих да предоставят възможности за лесен достъп и разнообразие от различни спортове, танци, упражнения и активен отдих; 
· доставчиците на здравни услуги да мотивират и подкрепят пациентите да бъдат редовно активни.
Стратегиите за превенция и профилактика на МСН с акцент върху ФА и ЗФП включват подобряване на информираността и провеждане на инициативи за подобряването на ФА и намаляване на периодите на ЗФП и индивидуални и групови физически упражнения. Те могат да бъдат планирани както в извънработно време, така и в работно време.

ДИСКУСИЯ
Профилактичните мероприятия трябва да включват подобряване на информираността относно ФА и ЗФП и физическите упражнения за приложение насочено към подобряване на здравето, гъвкавостта, физическа издръжливост и функционалния капацитет. Уместен е  индивидуален подход, като за всеки участник да се прави индивидуален план за упражнения и се осигурява проследяване по време на програмата, както групово, така и индивидуално. Основната цел за индивидуално проследяване от изпълнението на упражненията по време на програмата е да се гарантира, че планът за упражнения е подходящ и реалистичен и може да бъде полезен за участника след програмата.
Адаптираната физическа активност е основната стратегия за увеличаване на дела на хората, които са в отпуск по болест, да се връщат на работа мотивирани и работоспособни. Мероприятия за физическа активност, включващи укрепващи упражнения, са тествани сред различни професионални групи за подобряване на техния физически капацитет и са доказали своята ефективност при намаляване на болката и подобряване на мускулната сила (8, 35). Освен това, по-големият функционален капацитет, измерен чрез кардиореспираторна годност, е свързан с увеличено количество извършена работа, а по-високото ниво на кардиореспираторна годност е свързано с по-малко усилие, необходимо за извършване на същата работа (27).
Превантивните стратегии на работното място, насочени към повишаване на физическия капацитет и/или способността за справяне с мускулно-скелетната болка, включително адаптации на работното място са успешно тествани (7). Досега повечето програми за професионална рехабилитация са пригодени за специфични диагностични групи, най-често за мускулно-скелетни заболявания (18, 20, 31) и някои за проблеми с психичното здраве (24). Систематичен преглед от последните години показа, че интервенции, като програми за самоконтрол, ефективно подобряват физическата функция и намаляват болката сред хората с хронична болка и МСН (15). Мултимодалната рехабилитация допринася за положителни дългосрочни ефекти върху възстановяването и връщането на работа от отпуск по болест (9, 26). Самоконтролът се дефинира като „способността на индивида да управлява симптомите, лечението, физическите, психо-социалните последствия и промените в начина на живот…“ (28). Интервенциите за самоконтрол на хроничната болка и МСН, състоящи се от компоненти, които насърчават повишаването на физическа активност в социално подкрепяща среда, могат да допринесат за положителна промяна в живота на хората, живеещи с МСН и хронична болка (17). 
Наличните доказателства относно ефективността на стратегиите за прилагане на насърчаващи здравето политики и практики на работното място са оскъдни и непоследователни. Също така не е ясно дали подобни стратегии са икономически ефективни или имат потенциални нежелани неблагоприятни последици. Ограниченият брой идентифицирани проучвания предполага, че изследванията за прилагане на програми за професионална рехабилитация са в начален стадий, което налага по-нататъшни изследвания и анализ на доказателства в тази среда.

ЗАКЛЮЧЕНИЕ
За да се изготви и предложи стратегии за превенция и профилактика за възникване на мускулно-скелетните нарушения с акцент върху физическата активност са уместни набор от насоки за управление на хроничната болка и следва да се подчертават предимствата на мултидисциплинарните програми, които комбинират различни профилактични подходи. Профилактична рехабилитационна програма, подкрепена от мерки за повишаване нивата на ФА и намаляване нивата на ЗФП биха били успешна комбинация за профилактика на МСН. Те могат взаимно да се потенцират, за да увеличат своите ползи и да удължат положителните си ефекти с течение на времето.
Тази работа е подкрепена от Фонд „Наука", който стимулира развитието на научноизследователската дейност в Медицински университет – Варна,, по проект № 21009 „Мултидисциплинарен подход за превенция на здравето на служителите от МУ - Варна в условията на пандемията от COVID-19“.

